A close up of a logo

Description automatically generated***P a g a l b o s o n k o l o g i n i a m s l i g o n i a m s a s o c i a c i j a***

**PRANEŠIMAS SPAUDAI**

**2024-07-31**

**Vilnius**

**POLA pradeda kasmėnesinės paramos programą:**

**prisidėkite prie pagalbos sergantiesiems vėžiu**

*„Kaip gera žinoti, kad mes rūpime ne tik artimiems ir gydytojams, bet ir daugeliui žmonių. Ir tai mums suteikia dar daugiau jėgų kovoti su ta pabaisa. Žinau, kad sergu retu, mažą gydymo bagažą turinčiu vėžiuku, bet kovoju ir kovosiu, nepasiduosiu. Vien mintis, kad yra nemažai žmonių, rėmėjų, kurie neabejingi, sustiprina. AČIŪ rėmėjams. Ačiū jums visiems!“* – sako POLA bendruomenės narė Rūta.

Susirgęs onkologine liga, žmogus dažnai savo būseną įvardina lyg „žemė slystų iš po kojų“ – kuomet viskas atrodo baugiai, nebeaišku, kaip reikės gyventi naujoje realybėje su liga. Tokių žmonių, sužinančių gyvenimą keičiančią vėžio diagnozę, Lietuvoje kas dieną turime apie 50, per metus – net 18 tūkstančių tokių šeimų.

Pagalbos onkologiniams ligoniams asociacija (POLA) jau daugiau kaip 10 metų telkia onkologinius pacientus ir jų artimuosius į bendruomenę, nemokamai teikdama jiems visokeriopą pagalbą – praktinius patarimus, specialistų konsultavimą teisiniais, gyvensenos, mitybos, psichologinės sveikatos klausimais, savanorių gidų pagalbą, teikiamomis nuolaidomis per POLA kortelę, taip išleidžiant mažiau sveikimo kelyje būtinoms prekėms ir paslaugoms, bendradarbiaujant su kultūros partneriais, dovanodama kvietimus nemokamai ar su nuolaida apsilankyti kultūros renginiuose, tokiu būdu padėdama nors trumpam atitrūkti nuo nelengvos kasdienybės. Kas mėnesį vykdomi POLA edukaciniai seminarai su medikais, fizinio aktyvumo specialistais išjudina žmones iš nežinomybės ir įkvepia viltį gyvenimui. POLA komanda seka sveikatos politikos aktualijas ir nuolat gina pacientų interesus, teikdama siūlymus, kaip pagerinti viešojo valdymo sprendimus. Viena psichologo konsultacija POLA organizacijai kainuoja 35 Eur, dietologo – 35 Eur, teisinė konsultacija – 35 Eur, POLA kortelės administravimas ir išlaikymas – 19000 Eur per mėnesį. O POLA pagalba besinaudojančių asmenų skaičius – ženklus – net 50000, kas sudaro pusę visų Lietuvos onkologinių pacientų.

Visai šiai pagalbai, jos tęstinumui užtikrinti, be galo svarbi ir visuomenės parama, tad **POLA pradėjo kasmėnesinio rėmimo lėšų pritraukimo programą.**

**Kodėl tai svarbu?** Visų pirma, kasmėnesinė parama suteikia organizacijai stabilumo ir prisideda prie jos veiklos tvarumo, padeda sumažinti administracinį krūvį. Esant nuolatiniam finansavimui, nereikia tiek daug laiko ir pastangų skirti administravimui, lyginant su nuolatinėmis vienkartinių aukų paieškomis. Turėdamos pastovų kasmėnesinį pajamų šaltinį, nevyriausybinės organizacijos gali tiksliau prognozuoti savo biudžetą ir išlaidas, labiau koncentruotis į tiesioginę veiklą, padėdamos socialiai pažeidžiamiems žmonėms, kuriems reikia pagalbos čia ir dabar. POLA ypač puoselėja bendruomeniškumą, palaikymo kultūrą – pastebime, kad kasmėnesiniai rėmėjai dažnai labiau linkę įsitraukti į organizacijos veiklą, yra jai lojalūs, nes jaučia bendrystę ir džiaugiasi galėdami prasmingai būti nuolatine organizacijos dalimi. Nuolatinė ir nuosekli parama sustiprina bendruomenės ryšius.

Nuoširdžiai dėkojame už partnerystę UAB „IKI Lietuva“ ir UAB „Baltisches Haus“, kurie atvėrė POLA organizacijai duris didžiuosiuose prekybos centruose Vilniuje ir Kaune. Čia POLA atstovai pristato POLA veiklą ir kviečia gyventojus prisijungti bei tapti kasmėnesiniais rėmėjais. Besidarbuojančius POLA atstovus taip pat galima sutikti centrinėse Vilniaus ir Kauno lauko viešosiose erdvėse.

Nuoširdžiai ačiū pirmiesiems kasmėnesiniams POLA rėmėjams, mūsų organizacijos veikloje matantiems didelę prasmę ir tikintiems bendrystės galia. Jūsų visų parama atsakingai skiriama POLA veiklai vykdyti, kad nė vienas, atsidūręs kelyje per onkologinę ligą, neliktų vienas. Maloniai kviečiame Lietuvos žmones prisidėti prie prasmingos pagalbos sergantiems onkologine liga ir jų artimiesiems bei tapti kasmėnesiniais POLA rėmėjais. Kiekviena, net pati mažiausia parama yra labai svarbi ir reikšminga.

**Kaip veikia kasmėnesinis rėmimas?** Tai visai paprasta – paramos skyrimas vyksta kas mėnesį, kai pasirinkta paramos suma automatiškai nuskaičiuojama nuo asmeninės rėmėjo banko kortelės kiekvieno mėnesio 15-tą dieną. POLA svetainėje <https://pola.lt/paremkite/> esančioje rėmimo formoje pasirinkus skiltį „Kas mėnesį“, užpildžius asmens duomenis, pasirinkus norimą paremti sumą ir suvedus asmeninės banko kortelės duomenis.

\*\*\*

POLA yra skėtinė nevyriausybinė organizacija, šiuo metu vienijanti 30 onkologinėje srityje veikiančių nevyriausybinių organizacijų ir turinti daugiau kaip 50 000 bendruomenės narių, kuriems nemokamai teikia kompleksinę pagalbą. POLA yra skaidri ir nepriklausoma organizacija, kurios misija – siekti proveržio ir gerinti onkologinių pacientų ir jų artimųjų gyvenimo kokybę vėžio išgyvenamumo, gydymo ir gyvenimo su onkologine liga srityse.

***\*\*\****

***El. paštas: komunikacija@pola.lt***